मानगो : नौकरी दिलाने के नाम पर 80 लाख की ठगी
अबूधाबीमें नौकरी दिलाने के नाम पर 80 लाख रुपए की ठगी का मामला प्रकाश में आया है। इस संबंध में पीड़ित लोगों ने बुधवार को मानगो थाना में यूनिक ट्रेवल कंसलटेंट कंपनी के संचालक अफजल खान के खिलाफ लिखित शिकायत की है। शिकायत मिलने पर पुलिस ने अफजल खान के घर पर छापामारी की, लेकिन वह नहीं मिला। पुलिस ने पूछताछ के लिए उसके पिता को हिरासत में लिया है। पीड़ितों के अनुसार, अफजल खान यूनिक ट्रेवल कंसलटेंट नामक एजेंसी मानगो रोड नंबर 14 में चलाता था। बाद में साकची संजय पथ में कार्यालय खुला। कंपनी द्वारा अबूधाबी में इलेक्ट्रिशियन, सुपरवाइजर, वेल्डर, फीटर, सुरक्षागार्ड की नौकरी दिलाने के नाम पर 100 लोगों से उसने 65 हजार से एक लाख रुपए तक लिए थे।
रुपए लेने के बाद अफजल ने उन्हें वीजा और नागपुर से हवाई जहाज का टिकट दिया था। गत दिनों मानगो, साकची, गोलमुरी क्षेत्र के 22 युवक नागपुर गए। वहां जांच में वीजा नकली पाया गया। चार जनवरी को 80 लोगों को अबूधाबी जाना था। वीजा नकली पाए जाने पर सभी शहर लौट आए। बुधवार को वे साकची स्थित कार्यालय गए, लेकिन संचालक फरार था। पीड़त युवकों ने कार्यालय में मौजूद कर्मचारी मो. कलीम की पिटाई की और पुलिस को सौंप दिया। पीड़ितों के अनुसार, अफजल का असली नाम असमथ खान है। वह नाम बदल कर संस्थान चला रहा था। वह फरार है। करीब 80 लाख रुपए की धोखाधड़ी हुई है। पुलिस उसे गिरफ्तार करे। पुलिस के अनुसार, मामले की जांच की जा रही है। आरोपी फरार है। उसके पिता कर्मचारी को पूछताछ के लिए हिरासत में लिया गया है।
hin_Deva hin_Deva hin_Deva